蜀路石婦
作者：白居易
朝代：唐

paragraphs: 道旁一石婦，無記復無銘。
傳是此鄉女，爲婦孝且貞。
十五嫁邑人，十六夫征行。
夫行二十載，婦獨守孤焭。
其夫有父母，老病不安寧。
其婦執婦道，一一如禮經。
晨昏問起居，恭順發心誠。
藥餌自調節，膳羞必甘馨。
夫行竟不歸，婦德轉光明。
後人高其節，刻石像婦形。
儼然整衣巾，若立在閨庭。
似見舅姑禮，如聞環珮聲。
至今爲婦者，見此孝心生。
不比山頭石，空有望夫名。